
1. Ce este efectul Mozart? 


Efectul Mozart este (din păcate) un termen general, aproape generativ, ce semnifică 
efectele rezultante, sau mai bine spus, puterile transformaționale ale muzicii cu referință la 
starea de sănătate, a aspectelor educative şi chiar a concepției despre lume a individului. Deşi 
a pornit de la o denominare precisă a consecinţelor benefice ale muzicii lui Mozart, astăzi 
această sintagmă reprezintă şi caracterizează global efectele practice ale artei muzicale, dar şi 
în ceea ce priveşte reducerea stresului, depresiei sau anxietăţii;, inducerea relaxării sau chiar a 
somnului benefic, ori activarea şi mobilizarea funcţiilor organismului uman şi îmbunătăţirea 
performanţelor de memorie sau atenţie. 

În acelaşi timp există în ultimele decenii şi utilizări experimentale (mai mult sau mai 
puţin controlate din punctul de vedere al metodologiei ştiinţifice) care folosind terapii sonore 
sau definit muzicale au ca scopuri tratarea anumitor disfuncţii de tipul deficitului de atenţie, 
deficitului de capacitate de ascultare şi concentrare, dislexie, autism, epilepsie şi multe alte 
disfuncţii mentale sau fizice. 

Din ceea ce se grupează sub acoperirea acestei sintagme (mult) prea largi observăm că 
în fapt efectul Mozart tinde să acopere aproape toate zonele care în mod tradiţional 
(demonstrat ştiinţific ori ţinând doar de anumite dominanțe culturale) au referință la efectul 
implicit benefic al ascultării şi practicării muzicii asupra individului sau al grupurilor de 


oameni. 

2. Aspecte ale tradiţiei 

Caracterul terapeutic al artei muzicale este un lucru cunoscut şi acreditat de peste trei 
milenii în marile civilizații antice, fie ele extrem orientale, mediteraneene ori scandinave sau 
celtice. Vechii chinezi asociau întotdeauna tratamentelor fiziologice ale medicinei tradiționale 
şi anumite piese muzicale specifice compuse şi/sau selectate tocmai datorită efectelor benefice 
cu care erau acreditate şi conotate în mod tradițional. Marea tradiţie mitologică chineză 
implica însă cunoaşterea şi practicarea muzicii la un nivel mult mai înalt de cunoaştere şi 
ordonare a întregului univers, a ciclurilor vitale, a ordonării ciclului anotimpurilor, a 
calendarului etc. Împărații şi marii demnitari erau datori nu doar să cunoască dar și să practice 
muzica în ritualuri complexe. Mai mult sau mai puţin vom regăsi aceste aspecte în diverse 
forme concret practicabile ori doar metaforice în toate mitologiile orientale şi extrem 
orientale. 

În marile civilizaţii mediteraneene: feniciană, cretană, etruscă, elină ori latină muzica a 
avut şi ea o strânsă legătură cu religiile practicate implicând un caracter fundamental de 
cunoaştere a universului şi pe de altă parte de acţiune concretă de a influenţa în mod benefic 
sănătatea omului dar şi raționalitatea universului. Religia şi thaumaturgia practică sunt 
inextricabil legate, fie că vorbim de principii creaţioniste ori de ritualuri histrionice sau de 
tratamente mistic naturiste. Lucru valabil şi astăzi când asistăm la o proliferare fără precedent 
a naturismelor simpliste bazate pe mitologii creaţioniste ori scientologice“”. 

În marea tradiţie filosofică şi ştiinţifică pe care o moștenim din antichitate 
pitagoreismul ocupă locul prioritar şi preponderent. Pitagoreicii aveau o teorie coerentă şi 
completă despre organizarea universului conform legilor acustic-muzicale ca şi o practică de 
terapie individuală sau colectivă ce aplica direct aceste teorii. De altfel, interpretul muzicii a 
fost desemnat din cele mai vechi timpuri prin termenul de rhaumaturg”, iar în societatea 
greacă contemporană aceştia erau creditați cu deplină încredere asupra forţei de a vindeca 
trupul (soma) şi sufletul (psyché) de afecţiuni negative. Grecii au dezvoltat un adevărat ethos 
cu aspecte practice ce conotau elemente morfologice şi sintactice ale artei muzicale: ritmul, 
metrul, melopeea, forma (pentru care nu avem astăzi o expresie echivalentă) şi care le făceau 
apte a fi cântate în situaţii specifice cu rezultate (pentru ei) dincolo de orice îndoială. De 


altfel, rădăcinile teoriei genurilor muzicale şi literare se întemeieză în aceeaşi profundă 


# Aria este atât de vastă (şi necontrolată) încât orice tipuri de mitologii dar şi practici naturiste intră în ceea ce se 
numeşte curentul New Age. Oricum cu o slabă susținere ştiinţifică, adesea vagă sau chiar non-ştiinţifică ele 
aparţin mai curând credințelor, convingerilor decât adevărului. Surprinzător este succesul fenomenal de care se 
bucură, chiar în rândul oamenilor educați generând „profeţi” şi, obligatoriu, afacerile asociate. 

“ din verbul rhaumasein (= a vindeca) şi substantivul ourgeeia (= forţă, stihie). 

convingere despre rolul thaumaturgic al artei muzicale ce prezenta tipologii de tipul: genul 
praktikos, entousiastikos sau ethikos. 

Evul mediu creştin nu a înlaturat cu totul aceste concepții şi practici pe care le-a 
asimilat pe cât posibil într-o viziune acceptabilă cu dogma creştină. Constatăm însă o aplicare 
mai curând circumspectă şi sobră ce utiliza sintetic binomul muzică-poezie în forme 
incantatorii ce intrau în egală măsură în ritualurile liturgice obligatorii, dar aplicate şi în cazul 
unor proceduri de expiere sau exorcizare. Supravieţuiesc însă, departe de controlul 
instituţional al Bisericii, "încântecele” (incantatio) şi „descântecele” (discantatio). Renaşterea 
rațională şi apoi barocul pasionat au operat o mutație a acestor vechi tradiții în domeniul 
„teoriei afectelor” ce desemna cu specificități marcante orice expresie muzicală configurată ca 
atare şi o asocia unui anume tip de afect exterior (sentiment exprimabil) sau interior (stare 
psihică indusă de realități sensibil expresive). Secolele XVIII şi XIX au deplasat aceste 
aspecte mai curând către o estetică arbitrar raționalizată (clasicismul), ori personalist idealistă 
(romantismul) a artei muzicale din ce în ce mai bine configurată şi care asocia şi ea 
expresivităţii anumite rezultate determinabile prin conţinutul, forma şi expresia tipologiei 
muzicale. 

Abia secolul XX a definit ceea ce ar trebui să fie o „terapie muzicală” edificată pe 
baze ştiinţifice controlabile prin experiment şi aplicate în cadre stabile care puteau conduce 
către inferențe veridice. Constatăm din când în când expansiunea interesului pentru terapia 
muzicală şi apoi căderea din nou pentru un timp într-o relativă uitare. Evident există în 
domeniul terapiei muzicale multe variabile independente ce ţin de condițiile locale, de 
anumite mode declanşate pentru scurt timp, de apariția unor personalități carismatice ori 
ştiinţific convingătoare dar şi de manipulări prin intermediul mass-mediei sau a show- 
bussines-ului. 

Există şi profeți fundamentalişti ai efectului Mozart pentru care muzica lui Mozart nu 
numai că este benefică, dar vindecă orice de la dureri de cap, de dinţi, artrite şi afecţiuni 
reumatismale, dependenţa de droguri ori alcool ca şi creşterea performanţelor fizice, chiar 
sexuale, aşa cum este Don Campbell. El susţine ferm că muzica este un panaceu universal 
pentru aproape orice tip de afecțiune fiziologică. Evident, o critică elementară a bunului simţ 
demolează imediat astfel de aserțiuni, dar pe de altă parte ele nu încetează să circule şi să aibă 
fanaticii şi grupurile de practicanți după criterii aleatorii, contradictorii sau chiar aberante. 

În ceea ce ne priveşte socotim caracterul thaumaturgic al artei muzicale unul dintre 
cele mai eficiente şi benefice descoperite vreodată în practica simbolică şi expresivă umană; şi 


în egală măsură terapia muzicală este o zonă a cunoașterii ştiinţifice (parţial) certe şi benefice. 

In acelaşi timp însă observăm că, în afara unor cercetări remarcabile (din şcoala germană, rusă 
sau britanică sau americană în ultimul timp) abordările sunt în general sporadice, superficiale 


şi entuziasmul iniţial este lipsit de continuitate, de probitate, acribie şi seriozitate ştiinţifică. 


3. Efectul Mozart astăzi 


Este şi cazul a ceea ce se numeşte în ultimele decade „efectul Mozart” abordat ici şi 
colo (fiind mai ales o modă americană) şi care există mai curând prin naivitatea bunei credinţe 
ce perpetuează banalităţi cunoscute de mult, decât prin demonstraţii riguros ştiinţifice. 

Istoria recentă a acestui fenomen începe în anii '50 în Franţa când doctorul Alfred 
Tomatis a efectuat experimente de stimulare auditivă asupra unor grupuri de copii cu 
deficienţe de vorbire ori comunicare. Fenomenul a fost preluat, copiat şi făcut carieră, iar până 
la sfârşitul secolului a proliferat în sute de centre peste tot în lume, utilizând preferenţial 
muzica lui Mozart pentru optimizarea diverselor deficienţe, mai ales a copiilor. Nu există o 
bază coerentă de argumentare şi demonstrare dar constatăm că în aceste tratamente 
experimentale este utilizată mai ales muzica lui Mozart şi din creația acestuia mai ales muzica 
ce prezintă partide solistice cu registru înalt (vioara, flautul, oboiul) sau unele dintre 
simfoniile mozartiene. Vizavi de aceste aspecte factologice se poate argumenta că există 
enorm de multă muzică care din punctul de vedere al configurației şi expresiei echivalează (în 
nici un caz nu egalează) muzica mozartiană iar alegerea frecvenţelor înalte este şi ea arbitrară 
şi discutabilă. Nu dorim să dăm concluzii definitive asupra fenomenului dar constatăm că în 
general sunt utilizate acele muzici care constituie idiosincraziile cele mai banale ale unui 
public în cel mai bun caz amator de muzică şi determinările sunt mai curând din zona 
cunoaşterii exterioare, ce stabilesc un anumit repertoriu prin manipularea „succesului la 
public”, decât prin cunoaşterea efectivă în profunzime a muzicii care este utilizată. 

Există însă şi anumite locuri în care se practică astfel de cercetări experimentale cu o 
disciplină mult mai riguroasă ca de exemplu cercetările lui John Irvine de la Universitatea din 
California asupra condiționărilor dintre muzica mozartiană şi inteligenţa spaţială. Experienţe 
organizate sistematic la Universitatea din California au încercat o abordare controlată, pe cât 
posibil ştiinţifică a premiselor neurofiziologice pe care eventual poate să se bazeze efectul 
Mozart. Animale de laborator au fost expuse timp de şase zile in utero şi apoi şase zile după 
naştere dinverselor tipuri de stimulare auditivă în scopul controlului afirmativ sau negativ al 
presupusului efect de creştere a inteligenţei spaţiale (la aceste animale, cobai de laborator 


poate că ar trebui să spunem mai curând eficienţa orientării spaţiale). Grupul test supus 

muzicii lui Mozart a realizat o mai rapidă parcurgere a labirintului standard şi cu o rată a 
erorilor considerabil mai mică. Ulterioare disecţii aplicate asupra zonelor neuro-anatomice 
interesate în orientare au relevat mici creşteri (nu întru totul convingătoare) ca o dezvoltare 
mai intensă a ariilor spaţiale aparținând de hippocampus şi de creierul superior. Posibil însă ca 
orice tip de muzică, ori mai mult, de stimulare sonoră să servească dezvoltării acestor zone 
căci percepţia sonorităţii este întotdeauna una a orientării în spaţiu. Ea urmăreşte fundamental 
sursa sunetului şi se orientează, reacționează după ea. 

Cercetările efectuate începând din 1993 sub conducerea lui John Irvine cu colaborarea 
fizicianului Gordon Shaw (un fost violoncelist de concert) şi Frances Rauscher expert în 
dezvoltarea cognitivă s-au aplicat mai ales asupra studenților. Aceştia au fost supuşi la o 
tratare cu zece minute din Sonata pentru două piane în Re major (KV 448), iar ulterior s-a 
putut pune în evidență o optimizare a percepţiei şi operativităţii spațio-temporale măsurată pe 
scara IQ a testului Stanford-Binet. Se cuvine să observăm că aceste teste n-au fost confirmate 
de nici o altă sursă şi că din păcate rezultatul nu este stabil în timp. El apare imediat după 
audiție iar ulterior testele dau rezultate aleatorii şi neconcludente. Este posibil ca rezultatele să 
fie reale dar nedurabile şi ca ele să conţină subiacent o bună doză de sugestie şi (poate) 
autosugestie ce duce la o motivare şi mobilizare mai intensă ceea ce ar explica rezultatele. 

Recente studii din Anglia (Universitatea din Manchester) în legătură cu efectele 
muzicii mozartiene asupra pacienților epileptici. Măsurători asupra activităţii neuronale 
utilizând electroencefalograma (EEG) arată că ambele emisfere cerebrale sunt activate de 
către muzică (nu doar stânga cum se credea până acum). 

Înregistrările activităţii neuronale au fost efectuate asupra unor pacienţi supuşi unor 
intervenţii chirurgicale cu scopul tratării unor afecțiuni epileptice. În acest studiu pacienţii au 
audiat fie o arie de Mozart ori un cântec popular sau o temă a serialului „Miami Vice”. Aceste 
muzici foarte diverse au într-adevăr efecte diferite asupra neuronilor din lobul temporal. 
Muzica lui Mozart şi cântecul popular reduc activitatea neuronilor cu cca 48% în timp ce 
aceea aparținând lui „Miami Vice” reduc activitatea doar a 26% din neuroni. Pe când muzica 
Miami Vice creşte activitatea neuronilor cu 74% Mozart şi cântul popular realizează acest 
lucru doar în proporție de 20%. Deşi aceste rezultate dovedesc că zona temporală este 
implicată direct în activităţile muzicale, nu reiese clar cum anume realizează ea aprecierea 
calitativă a mesajului muzical. Clar pare doar că muzica lui Mozart prilejuieşte o audiție mult 
mai relaxată, mai calmă decât „furtuna” cauzată de „Miami Vice”. Se reduce excitaţia 
excesivă şi în consecință se reduce stresul. Dar asta o ştiu deja toți muzicienii şi pedagogii 


fără de EEG! 

Constatăm însă de regulă o ruptură esenţială în ceea ce ar trebui să fie o temă de 
cercetare prin excelenţă interdisciplinară. În general aceste cercetări se fac de către psihologi 
şi psihiatri (probabil) de un înalt nivel dar cu o cultură muzicală cel mult amatoricească 
submedie. Invers, muzicienii, muzicologi sau compozitori, nu au în nici un caz competenţe de 
psihologie cognitivă, psihologie comportamentală, psihologie perceptivă ori practică de 
tratament psihiatric, ceea ce îi exclude din postura de cercetători ai domeniului. Probabil că 
dacă există o preocupare serioasă de cercetare şi studiu, ar trebui ca în ambele domenii — 
astăzi încă — relativ separate să existe preocuparea pentru formarea unor specialişti şi a unor 


echipe de cercetare interdisciplinară pe termen lung. 


4. Efecte ale efectului Mozart 


Muzica lui Mozart este foarte probabil preferată de către majoritatea celor ce lucrează 
în acest domeniu prin gradul înalt de perfecțiune, subtilitatea şi în acelaşi timp claritatea 
expresiei, incredibila eficiență a utilzării resurselor sonore, ca şi (până la urmă) o anumită 
idiosincrazie mitologizantă a „legendei” mozartiene născută în zorii romantismului. Există o 
percepţie generală, ce este simultan şi adevărată şi falsă conform căreia Mozart ar fi 
muzicianul suprem. Pentru că în el muzica şi-a găsit forma cea mai înaltă, mai simplă, mai 
clară, mai directă, fără artificiu şi ştiinţă, doar expresie pură. Depinde din ce perspectivă 
privim creația mozartiană şi sub incidența căror criterii. Fiindcă în cazul Mozart vom găsi şi 
acea supremă legeritate a ludicului muzical dar, în egală masură şi efortul concentrat, dureros 
al elaborării intelectuale în creaţii de o complexitate ce exclude superficialitatea creației 
instinctuale. 

Constatăm însă că cercetările ce utilizează muzica mozartiană în scop stimulator 
(pentru deficienţe de atenţie sau comunicare) ori dimpotrivă relaxant spre a reduce stresul, a 
elibera de depresii sau anxietate n-au trecut mai departe de nivelul stabilit în Franța de 
doctorul Tomatis. Peste tot aceleaşi muzici cu frecvenţe înalte, rapide, presupuse a fi excitante 
şi respectiv fragmente sau piese lente de un registru mediu sau grav pentru zona relaxantă. 
Am spune că aici nici măcar n-am depăşit anul 1618 (Descartes — Compendium Musicae) sau 
poate 1636 (Descartes — Sur les passions de l'âme). Găsim şi pe piață astfel de albume 
promovate cu insistență în zeci de forme de către case de discuri în general obscure şi 
cuprinzând întotdeauna interpretări în majoritatea cazurilor îndoielnice. Cum lucrează o 


muzică livrată în variante interpretative execrabile asupra unui intelect, ori a unui suflet? Prin 

consecință aceasta este mai curând (şi de multă vreme) o afacere prosperă a unei ignoranţe 
agresive asupra maselor needucate muzical. 

Un alt punct important al teoriilor vehiculate despre „efectul Mozart” este faptul că 
muzica (şi evident muzica lui Mozart) este benefică pentru creşterea atenţiei şi capacităţii de 
concentrare. În acest sens, ea este adeseori asociată cu procese speciale de învăţare care tind 
să optimizeze performanțele în acest domeniu. Probabil adevărat la un nivel general şi intuitiv 
dar, atât în zona cunoaşterii muzicale cât şi a capacităţii creierului de a se concentra, de a 
focaliza atenţia intervin multiplii factori, — adevărate variabile independente — cum sunt 
aspecte legate de tempo, metru, tipologii melodice, tonalitate precum şi factori fiziologici, 
psihologici sau chiar estetici ce nu sunt intotdeauna măsurabili şi controlabili. Astfel că nu se 
pot generaliza consecinţele acestor proceduri pentru un public ales aleatoriu. Caracteristicile 
psiho-fizice ori caracteriologice sau disponibilitățile fiind în general bine individualizate este 
greu de extras din acest context inferenţe general valabile. 

În același timp, experimente asupra unor grupuri care sunt supuse de timpuriu 
(antepreşcolar şi preşcolar) unor experimente auditorii nu au rezultate convingătoare asupra 
ulterioarei dezvoltări. Deşi în literatura pseudo-ştiințifică şi de popularizare se vehiculează 
până la saturație presupuse efecte benefice, acestea nu au totuşi o bază ştiinţifică serioasă. 
Pentru că „abilităţile de învăţare, realizarea profesională ulterioară, capacitatea de a întreţine 
relații afective profunde şi stabile ca şi acelea de a avea abilităţi superioare de comunicare nu 
au o bază solidă în neuro-ştiinţele contemporane”.* 

Pe de altă parte însă este clar că încercarea de a „descifra”, de a ordona un flux sonor 
conform anumitor criterii de formă, regularitate, simetrie, transfer, transpoziţie etc. este 
benefică. Ea dezvoltă atât facultatea de memorizare globală cât şi memoria specifică şi 
creează şi optimizează o percepție spaţio-temporală superioară. În lipsa însă a unor repere 
formale minimale este greu de decis care este efectul asupra unei grupe de subiecți şi, dacă nu 
cumva acestea acţionează doar asupra acelora care sunt „deja pregătiți” să le audă, sesizeze şi 
ordoneze. Reiterăm aici problema dotărilor specifice şi a talentului. Este pentru noi de 
neînțeles de ce încă se predau în învățământul gimnazial şi liceal forme complexe ale 
genurilor literare şi lipsesc cu desăvâşire măcar indicaţiile sumare asupra formei muzicale 


îndeaproape înrudite, în care primele îşi au originea. 


4 John Bruer, http://Irs.ed.uiuc.edu/studentd/lerch l/edpsy/mozart_effect.html. 

5. Contextul auditiv 


Suntem astăzi cufundați permanent într-un ocean sonor, în majoritatea cazurilor o 
cacofonie sonoră ce provine din sursele esenţiale ale civilizației noastre: transport, 
comunicare, mass-media, discursuri simultane fără adresă, auditori pasivi ce nu ascultă 
realmente etc. Este clar că dacă am putea selecta (şi elimina) măcar în parte contextul auditiv 
căruia îi suntem supuşi în orice secundă aceasta ar trebui să aibă consecinţe relativ benefice. 
În acelaşi timp beneficiul este din păcate direct condiţionat de către genul de muzică ce este 


x» 


„consumată” şi aici este foarte dificil de a muta interesul cuiva al cărui orizont este limitat 

doar la muzica rock, populară sau la manele înspre Mozart. Mai curând se pot utiliza procedee 

subiacente supunând acest public în mod fortuit şi involuntar în cadre generale şi şi/sau 

obligatorii de trecere, gări, aeroporturi, magazine, şcoli, instituţii etc. Apare aici încă şi 

prezumția de abuz decizional şi este greu de estimat dacă acest lucru nu va duce la 
5» 


„rezistență” față de muzica mozartiană şi chiar la banalizarea acesteia prin desemnificare 


iterativă în această direcţie. 


6. Utilizare pragmatică în anumite scopuri de performață 


Unii oameni răspund pozitiv la stimularea prin muzică şi aceasta îi ajută să se 
concentreze, să realizeze mai rapid, mai eficient sarcinile în general legate de studiu şi/sau 
creativitate. Din păcate nici aici nu putem generaliza pentru că există (nu ştim dacă avem la 
dispoziţie statistici în acest sens) oameni care sunt deranjaţi de contextul sonor (fie el chiar 
mozartian) având o hipersensibilitate negativă la contextul sonor ce induce o dispersie a 
atenţiei şi reducere a performanţei. Probabil că aceia ce reacţionează pozitiv învaţă prin 
experienţe repetate care anume muzici şi cum anume îi ajută în a efectua o sarcină presantă şi 
scadentă. Aceasta rămâne încă un câmp interesant de studiu în care putem crea anumite 
automatisme benefice dar în acelaşi timp selecția individuală a gustului format de o anumită 
cultură estetică rămâne considerabil arbitrară. Este greu de gândit că anumite „conserve 
prefabricate” — aşa cum se practică astăzi — au efect benefic şi mai curând putem prefigura 
anumite procese de învăţare prin care indivizii să fie capabili prin autocunoaştere şi 
conştientizare şi, în consecință, să aprecieze ei înşişi cantitatea şi calitatea muzicii ce poate să-i 
ajute şi le stimulează creativitatea. 

O altă direcţie incitantă este aceea care afirmă că educaţia prin cultura vocală şi 


învăţarea unui instrument (pianul, de exemplu) sunt superioare instrucției asistate de computer 


27 


în ceea ce priveşte capacităţile de gândire abstractă. Avem experimente serioase care s-au 
aplicat asupra a trei grupe de preşcolari. Primul grup a beneficiat de lecţii private de pian 
(keyboard) şi lecţii de cânt. Cel de-al doilea grup a primit lecţii private (individuale) de 
utilizare a computerului şi, în sfârşit, al treilea a constituit grupul martor ce nu beneficia nici 
de una, nici de cealaltă. Grupul de copii prim, beneficiind de educaţie muzicală a manifestat 
în general un indice compus cu 34 de procente mai mare la testele standardizate ce măsoară 
abilitățile spaţio-temporale. Aceste rezultate argumentează asupra faptului că muzica dezvoltă 
funcţiile de gândire ale creierului superior necesare unor activități abstracte cum sunt 
performanţele în matematică, ştiinţa fizicii sau jocuri de tactică de strategia abstractă ce 
necesită capacitate de predicţie cum este șahul. Pentru noi aceste rezultate nu sunt deloc 
surprinzătoare în sensul în care arta muzicii atunci când este deschisă spre înţelegerea 
profundă a fenomenului şi nu este doar o simplă predare de abilități fiziologice sau de 
performanţe mecanice este efectiv consubstanţială cu gândirea matematică şi cu capacitatea 
de predicţie a unor fenomene ce au sintaxă clar definită. Un muzician superior este capabil nu 
numai să prevadă continuarea logică a unui discurs, dar chiar să şi improvizeze direct 
discursuri definite de anumite caracteristici stilistice şi conţinând sintaxe complexe de 
elaborare. 

Din păcate, învățământul muzical actual a pierdut în bună parte caracterul activ, 
improvizatoric şi creativ care a fost timp de secole o specificitate absolută a artei muzicale. 
Cei mai mari compozitori şi interpreți au fost fără excepție mari improvizatori şi 
„constructori” în timp real a unor discursuri de o bogăţie, nuanţare şi imaginaţie greu de 
egalat în alte domenii ale creaţiei umane. Pe de altă parte, ştiinţa muzicii trebuie cu necesitate 
să dezvolte abilități spaţio-temporale de manipulare a obiectelor sonore în mod abstract. 
Pentru că reprezentările noastre grafice asupra discursului muzical nu corespund realității 
fizic-acustice în sensul în care ele sunt un limbaj convenţional ce doar sugerează relațiile 
dintre sunete, funcţiile diverselor elemente şi constructe morfologice, raporturile sintactice 
dintre partidele ce concură la elaborarea discursului muzical ca şi a relațiilor spaţio-temporale 
implicate de organizarea formei muzicale. Toate acestea fac dintr-un muzician un gânditor al 
abstractului ce se exprimă în domeniul inefabilului sonorităţii. „Fireşte că muzica este un 
limbaj al insesizabilului, al inefabilului, al misterului. Toate acestea însă sunt urmărite de 


- A e DN aa N EREI 4 
către compozitor prin mijloace compoziționale concrete, precise, perfect definibile”. 


4 Neurological Research, februarie 1997. 
+7 Pascal Bentoiu, Imagine şi sens, Editura Muzicală, Bucureşti, 1982, p. 49. 

7. Statutul social al artei muzicale 


Recent (4 mai 2004), în Statele Unite ale Americii, Congresul a adoptat o rezoluție 
susținută de 32 de reprezentanţi şi care a fost votată cu majoritate absolută (402 la 0 — moment 
istoric!). Rezoluţia susţine beneficiile învățământului muzical şi importanța educaţiei bazată 
pe muzică. O educație fundamentată pe o instrucție riguroasă muzicală (susține documentul) 
este o componentă extrem de importantă. Ea ar trebui să fie prezentă în toate şcolile publice 
din America şi ar trebui să constituie, acolo unde este certificată, un avantaj al celui ce 
beneficiază de o astfel de educaţie. 

Salutăm cu deosebită satisfacţie inițiativa americană, dar ea nu trebuie supraestimată 
căci şi acolo ea a rămas o rezoluţie declarativă fără impact direct asupra politicilor de educaţie 
şi nu are caracter obligatoriu. Ca peste tot, aceste iniţiative sunt generoase, câteodată chiar 
sincere, dar ele se opresc la nivelul politic declarativ şi sunt mai devreme sau mai târziu 
stopate prin eficienţa birocraţiei. Există şi în Europa contemporană astfel de luări de poziție 
publice a forurilor culturale şi politice dar peste tot în lume constatăm reducerea la care este 
supusă educația muzicală şi degradarea continuă a condiţiilor structurale şi financiare de care 
beneficiază instituţiile profesioniste muzicale. 

În ceea ce priveşte România constăm o adevărată „catastrofă” a învăţământului 
muzical. La toate nivelurile. De la nivelul de bază al profesorului, din ce în ce mai 
dezinteresat şi neprofesionist, la nivelul managementului specific şi inclusiv al instituțiilor 
tutelare, minister sau guvern ce supun învățământul muzical unor presiuni de reducere a 
numărului de ore, a costurilor, a nivelului, ba chiar interzic literalmente activitatea benevolă 
neremunerată a profesorilor. Este o decădere drastică din situaţia anilor '70-'80 când elevii şi 
studenţii muzicieni din România erau în mod constant în clasificările internaţionale pe 
locurile II sau III. 

Oricât de discutabil, problematic şi încă insuficient studiat ar fi efectul Mozart 
recomandăm un program intensiv şi rapid ce ar cuprinde obligatoriu o cură mozartiană în 
scopul creşterii abilităților de comunicare, înțelegere şi creativitate ca şi scăderea aroganţei, 
autosuficienței omnisciente pentru toți factorii de decizie din politică, pentru parlamentari şi, 


în special, din domeniul învățământului românesc. 

8. Interogaţii 

În general, teoriile subiacente efectului Mozart aduc aserțiuni afirmative despre rolul 
muzicii în general benefic în diverse domenii precum am văzut: atenția, concentrarea, 
relaxarea, depăşirea stresului, creşterea nivelului de inteligență spațială, creşterea abilității de 
ascultare şi înţelegere a colocutorilor sau a unor texte şi creşterea unor abilități de comunicare, 
chiar creştere a coeficientului de IQ. 

Aceasta ridică anumite interogații importante. Pentru început, dacă muzica şi în 
general muzica mozartiană optimizează coeficientul IQ vom putea deduce de aici în mod 
valid că muzicienii, ori poate doar interpreții mozartieni sunt mai inteligenți decât media? 
Cunoaştem interpreţi pentru care... acest lucru nu e nepărat manifest şi adevărat! 

Într-o critică pertinentă (dar în egală măsură meschină) şi John Linton se întreabă 
retoric: „dacă muzica lui Mozart este atât de benefică pentru sănătate de ce oare Mozart a fost 
aşa de frecvent (cvasi-permanent) bolnav; iar dacă muzica lui Mozart dezvoltă inteligenţa şi 
capacităţile de gândire abstractă de ce nu sunt mozartienii cei mai inteligenţi muzicieni, ori cei 
mai creativi matematicieni.” Este evident o critică interogativă uşor abuzivă şi destructivă căci 
ne putem întreba la fel de bine ce contribuţie a avut pentru bolnăviciosul Mozart muzica sa în 
a-l remonta şi a-i induce un tonus creativ inegalabil. Şi la fel într-o logică inversă vom găsi 
foarte mulți dintre marii matematicieni şi fizicieni în situaţia de a fi partizani pe viaţă ai 
muzicii mozartiene. De fiecare dată, afirmații pretins ştiinţifice sunt din păcate preluate şi 
deformate încă şi mai mult de interese financiare, publicitare sau pur şi simplu de veleități 
fără substanță. 

Apoi dacă este adevărat că astfel de proceduri optimizează abilităţile de comunicare 
vor deveni muzicienii prin aceasta nişte retori desăvârşiți? Vom recomanda alegerea 
politicienilor numai cu cultură muzicală? Cred că aceasta ar descalifica aproape în totalitate 
clasa politică nu numai de la noi. 

Există o oarecare legătură între practicarea muzicii şi învăţarea limbilor străine care 
implică nu numai achiziţii sintactice şi de vocabular dar şi abilități fonetologice importante. 
Muzicienii prin forţa lucrurilor cunosc limbi străine, dar acesta nu este un fapt dictat mai 
curând de aspectul social al pieţii muncii care pentru muzicieni este mult globalizată şi 
internațională? 

Despre abilităţile şi percepţia spaţio-temporală este greu de decis ceva. În orice caz, 
ani de disciplină şi muncă în direcţia coordonării gestualității fiziologice cu rezultanta 
temporal-discursivă a sunetelor dau în mod sigur un anume mod de coordonare superioară. 


Un bun organist care îşi utilizează mâinile şi picioarele coordonat simultan şi independent în 

acelaşi timp ar trebui să fie un foarte bun şofer şi chiar un bun pilot militar de avioane de 
vânătoare. Să recomandăm orga pentru pregătirea piloților militari? Nu cunoaştem date sau 
situaţii statistice din acest domeniu. Dar Karajan era un foarte bun pilot de curse şi de 
avioane. 

În mod sigur practicarea artei muzicale are rezultate importante în configurația 
mentală și morală a subiectului — muzician. În general până la o anumită vârstă (până când nu 
se declanşează pragmatismul social şi ipocrizia necesară aferentă) copiii muzicieni au simţ al 
valorii extrem de bine dezvoltat. Ei vor judeca şi vor clasifica imediat o interpretare 
superioară ca fiind de valoare chiar dacă este a altuia. Recunosc aproape fără excepție cu o 
naturală sinceritate performanţele superioare ale altora. 

La fel în ceea ce priveşte etica muncii muzicianul ar trebui să fie un etalon al 
conştiinţei. Din păcate (sau din fericire) în ceea ce priveşte învăţarea şi dobândirea măiestriei 
în practicile instrumentale nu am evoluat prea mult în ultimele două secole. De regulă 
dobândirea chiar şi a mediocrităţii muzicale necesită eforturi îndelungi, coordonate, 
conştiente. Ca să nu mai vorbim de nivelurile superioare ce necesită o muncă aproape 
inumană şi renunțare la aproape toate bucuriile superficiale, dar naturale şi normale ale 


copilăriei şi adolescenței. 


9. În loc de concluzii 


În mod sigur putem defini ceea ce sintagma „efectul Mozart” desemnează astăzi ca 
fiind o interferare fără precedent a unor cercetări şi afirmaţii ştiinţifice (şi adeseori 
pseudoştiinţifice) cu interese mediatice şi alte direct legate de aspecte mercantile, totul situat 
la un nivel intelectual de obicei mediocru şi submediocru. 

Nu există nici un fel de argumente spre a pune la îndoială rolul benefic al muzicii în 
dezvoltarea mentalului uman, în creşterea inteligenței, în nuanţarea şi aprofundarea spirituală 
pe care în mod sigur o aduce practicarea pasivă sau activă a acestei arte multimilenare. Omul 
în întregul său ca produs cultural nici nu mai poate fi gândit în ultimele trei milenii în afara 
muzicii, dar arta sonoră este evident doar un factor important printre alți factori culturali. În 
egală măsură marile tradiţii mistice, religioase artistice, ştiinţifice includ întotdeauna o 
componentă muzicală mai mult sau mai puțin importantă. 

Pe de altă parte însă în a face afirmații necontrolate despre efectul muzicii în general şi 
a celei mozartiene în special este evident o greşeală elementară. lar de la afirmaţii de tipul 


„vacile sunt mai inteligente şi dau mai mult lapte pe muzica lui Mozart” şi până la inducerea 

obligatorie a spiritualităţii şi capacității intelective (prin dispozitive ce transformă automat 
fătul în stadiul intrauterin într-un viitor Einstein) este o distanţă care, probabil, nu poate fi 
acoperită. Ca multe dintre artele majore ale umanităţii muzica îşi are şi ea segmente 
incontrolabile ce ţin de dispoziția momentană individuală, de capacitatea extrem de variată a 
percepţiei interpretării şi valorizării expresiei muzicale, alături de un corpus impresionant de 
legende, anecdotici şi mistici ieftine fără de substanță. Dar şi mister şi inefabil ireductibil. 

Muzica lui Mozart este unul dintre cele mai complexe universuri artistice şi spirituale 
create vreodată. lar dacă muzica are în mod sigur efecte benefice oare aceasta se aplică şi 
operelor tragice, patetice, dureroase, complexe şi inefabile? Muzica lui Mozart comunică în 
egală măsură bucuria pură ca şi infinita suferință. Ea insuflă spiritul vital ludic ca şi o 
profundă melancolie, încrederea şi disperarea şi poate fi, atunci când suntem dispuşi să o 
ascultăm şi să o înțelegem cu adevărat de o imensă durere, pathos, poate chiar un motiv de 
sinucidere. 

În finalul acestui demers, mai curând constatativ, asupra „efectului Mozart” constatăm 
că n-am aflat nimic din ceea ce nu ştiam dinainte, din marile tradiţii esoterice, din milenara 
tradiție a ştiinţei muzicii şi/sau din diverse cercetări ocazionale (şi din păcate rare) care au fost 
validate. Constatăm că efectul Mozart este un fenomen care în mod sigur merită investigat. 
Rezultatele de până acum sunt dubitabile, neconcludente şi în cel mai bun caz discutabile. Şi 
poate că suntem în fața unui fenomen a cărui complexitate profund genuină desfide abordările 
simpliste şi neprofesionale. 

Astfel încât probabil însuşi Mozart ar fi conchis zâmbind uşor ironic „mult zgomot 
pentru nimic” şi ar fi compus cu rapiditatea sa fenomenală un divertisment de tipul 


Dorfwissenschaftlers ca replică la celebrul Dorfmusikanten. 

